**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТҮР ХОРОО /ХҮНСНИЙ ХАНГАМЖИЙГ НЭМЭГДҮҮЛЭХ, ЧАНАР АЮУЛГҮЙ БАЙДЛЫГ ХАНГАХ, ХӨДӨӨ АЖ АХУЙН ҮЙЛДВЭРЛЭЛИЙГ ДЭМЖИХ/-НЫ**

**10 ДУГААР САРЫН 13-НЫ ӨДӨР /ПҮРЭВ ГАРАГ/-ИЙН ХУРАЛДААНЫ**

**ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-2 |
| 2 | Хуралдааны дэлгэрэнгүй тэмдэглэл | 3-7 |
|  | 1.“Түр хорооны даргыг сонгох тухай” Улсын Их Хурлын тогтоолын төсөл | 3-7 |

***Монгол Улсын Их Хурлын 2022 оны намрын ээлжит чуулганы Түр хороо /Хүнсний хангамжийг нэмэгдүүлэх, чанар аюулгүй байдлыг хангах, хөдөө аж ахуйн үйлдвэрлэлийг дэмжих/-ны 10 дугаар сарын 13-ны***

***өдөр /Пүрэв гараг/-ийн хуралдааны товч тэмдэглэл***

Улсын Их Хурлын гишүүн Ц.Туваан ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 18 гишүүнээс 10 гишүүн хүрэлцэн ирж, 55.6 хувийн ирцтэйгээр хуралдаан 12 цаг 28 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: С.Бямбацогт;*

*Чөлөөтэй:**Л.Мөнхбаатар, Д.Өнөрболор.*

***Нэг.“Түр хорооны даргыг сонгох тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Үйлдвэржилтийн бодлогын байнгын хороо хариуцсан ахлах зөвлөх Б.Гандулам, референт Б.Ууганцэцэг нар байлцав.

*Монгол Улсын Их Хурлын чуулганы хуралдааны дэгийн тухай хуулийн 27 дугаар зүйлд заасны дагуу Түр хорооны даргад нэр дэвшүүлэв.*

Түр хорооны даргад нэр дэвшүүлэх талаар Улсын Их Хурлын гишүүн С.Ганбаатар үг хэлж, Улсын Их Хурлын гишүүн Ж.Бат-Эрдэнийн нэрийг дэвшүүлэв.

**Ц.Туваан:** Түр хорооны даргад Улсын Их Хурлын гишүүн Ж.Бат-Эрдэнийг томилохыг дэмжиж, чуулганы нэгдсэн хуралдаанд оруулж батлуулах нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 4

Бүгд: 14

71.4 хувийн саналаар дэмжигдлээ.

Улсын Их Хурлын гишүүн С.Ганбаатар, Ж.Батжаргал нарын тавьсан асуултад Улсын Их Хурлын гишүүн Ж.Бат-Эрдэнэ хариулж, тайлбар хийв.

Улсын Их Хурлын гишүүн Т.Энхтүвшин үг хэлэв.

Түр хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Н.Наранбаатар танилцуулахаар тогтов.

Түр хорооны хуралдаанаар 1 асуудал хэлэлцэв.

*Хуралдаан 18 минут үргэлжилж, 18 гишүүнээс 15 гишүүн хүрэлцэн ирж, 83.3 хувийн ирцтэйгээр 12 цаг 46 минутад өндөрлөв.*

**Тэмдэглэлтэй танилцсан**:

ХУРАЛДААН ДАРГАЛАГЧ

УЛСЫН ИХ ХУРЛЫН ГИШҮҮН Ц.ТУВААН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ХҮНСНИЙ ХАНГАМЖИЙГ НЭМЭГДҮҮЛЭХ, ЧАНАР АЮУЛГҮЙ БАЙДЛЫГ**

**ХАНГАХ, ХӨДӨӨ АЖ АХУЙН ҮЙЛДВЭРЛЭЛИЙГ ДЭМЖИХ ТҮР ХОРООНЫ**

**10 ДУГААР САРЫН 13-НЫ ӨДӨР /ПҮРЭВ ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Т.Энхтүвшин:** Улсын Их Хурлын гишүүдийнхээ энэ өдрийн мэндийг хүргэе. Монгол Улсын Их Хурлын чуулганы хуралдааны дэгийн тухай хуулийн хуулийн дагуу энэ удаагийн хурлыг Улсын Их Хурлын гишүүн Туваан удирдана. Туваан гишүүнийг урьж байна.

**Ц.Туваан:** Бүгдэд энэ өдрийн мэндийг хүргэе. Хүнсний хангамжийг нэмэгдүүлэх, чанар аюулгүй байдлыг хангах, хөдөө аж ахуйн үйлдвэрлэлийг дэмжих асуудлаарх холбогдох хууль тогтоомжийн хэрэгжилтийг судалж, санал боловсруулах, дүнг нэгдсэн хуралдаанд танилцуулах үүрэг бүхий Түр хорооны 2022 оны 10 дугаар сарын 13-ны өдрийн энэ хуралдаан ирц хүрсэн тул эхэлж байна. Өнөөдрийн хуралдаанаараа хэлэлцэх асуудлаа танилцуулъя.

Өнөөдрийн хуралдаан бол эхний хуралдаан хуулийн дагуу энэ Түр хорооны даргыг сонгох ийм асуудал байгаа. Хэлэлцэх асуудал дээр өөр саналтай гишүүн байна уу? Алга байна. Асуудалдаа оръё.

Монгол Улсын Их Хурлын чуулганы хуралдааны дэгийн тухай хуулийн 27 дугаар зүйлд Түр хорооны даргыг Түр хорооны хуралдаанд оролцсон гишүүдийн олонхын саналаар нэр дэвшүүлнэ. Нэгдсэн хуралдаан Түр хорооны санал, дүгнэлтийг үндэслэн ил санал хураалт явуулж, хуралдаанд оролцсон гишүүдийн олонх нь нэр дэвшигчийг дэмжсэн бол Түр хорооны даргыг сонгох тухай тогтоол батлагдсанд тооцно гэж заасан. Иймд Түр хорооны даргад нэр дэвшүүлэх саналтай гишүүд байвал нэрсээ өгнө үү. Ганбаатар гишүүн

**С.Ганбаатар:** Анхнаасаа хөдөө аж ахуй, хүнс энэ асуудал Монголын улс орны, ялангуяа өнөөгийн улс орны хамгийн тулгамдсан асуудал болчхоод байгаа. Энэ асуудлыг бас санаачилж, энэ асуудлыг төрийн бодлогын голд аваачиж тавья гэж санал гаргасан Ж.Бат-Эрдэнэ гишүүнийг санал болгож байна. Энд бол цагаа гаргаад сэтгэлээ өгөөд ажиллах ёстой юм шүү.

**Ц.Туваан:** Улсын Их Хурлын гишүүн Ж.Бат-Эрдэнийн нэрийг дэвшүүлж байна. Түр хорооны даргад нэр дэвшүүлэх өөр саналтай гишүүн байна уу? Дэгийн дагуу дараа нь бас асуулт, саналууд бас явна гэдгийг хэлье.

Ингээд өөр нэр дэвшүүлэх хүн байхгүй бол хуулийн дагуу Түр хорооны даргад нэг хүн нэр дэвшиж байна. Улсын Их Хурлын гишүүн Ж.Бат-Эрдэнэ нэр дэвшсэн байна. Ингээд хэдүүлээ санал хураалтдаа оръё.

Түр хорооны даргаар Ж.Бат-Эрдэнэ гишүүнийг дэмжье гэсэн саналын томьёоллоор санал хураалт явуулъя. Би сая дэмжиж өгсөн, тэгээд нөгөө талд гарчихлаа.

Олонхын санал авсан тул Түр хорооны даргаар нийт санал өгсөн гишүүдийн 71.4 хувийн саналаар Улсын Их Хурлын гишүүн Ж.Бат-Эрдэнэ сонгогдлоо.

Одоо Түр хорооны даргаар сонгогдсон Бат-Эрдэнээс асуух асуулт, саналаа хэлэх гишүүд нэрээ өгнө үү. Энхтүвшин гишүүнээр тасаллаа. Ганбаатар гишүүн асуулт асууж, саналаа хэлнэ.

**С.Ганбаатар:** Мэдээж Байгаль орчин, хүнс, хөдөө аж ахуйн байнгын хороо гэж байгаа. Тэнд бас байгаль орчны болон хөдөө аж ахуйн маш олон асуудлуудыг авч хэлэлцдэг. Тэгэхээр энэ Түр хороон дээр бол тулгамдаж байгаа хүнс, хөдөө аж ахуйн гол, гол асуудлууд дээр үр дүн гаргахуйц асуудлаа барьж авах нь их чухал. Тэгээд сая хөдөө аймгуудаар бас явж, боомтын ажлын хэсгийн шугамаар явлаа, Ховд, Баян Өлгий аймгаар орлоо. Тэнд бол баруун аймгуудад их том ган болсон байна, их хэцүү ган болсон байна. Баянхонгор, Өмнөговь, Говь-Алтай, Ховд, Увс маш хүнд байна. Баян-Өлгийн зарим сумдууд. Өвөрхангай алаг цоог гайгүй. Тэгэхээр мал махны тэр квот бас л бэрхшээл хэвээрээ байна. Үхэр гарч чадахгүй байна, олон машинууд гацчихсан байна. Энэ асуудлыг нэн яаралтай шийдэх ёстой.

Хоёрдугаар асуудал гэвэл энэ малын гоц халдварт өвчинтэй тэмцэх. Энийг яаж малаа гадаадад экспортоор гаргаж малчдаа орлогожуулах вэ гэдэг дээрээ бас энэ Түр хорооныхоо ажлын хэсэг байгуулж, энэ ажлын хэсэгт нь би бас идэвхтэй ажиллах тийм одоо саналтай байгаа. Энэ тал дээр гол анхаармаар. Малчдыг орлоготой л болгомоор байна. Малчдын орлогыг нэммээр байна. Энэ асуудал дээр бүр сэтгэл өвдмөөр тийм дүр зураг байгаа шүү. Энэ 200 гаруй мянган малчдын өрхүүдийн орлогыг нэмэгдүүлэхийн тулд мал нь өвчингүй байх ёстой, экспортод гарах ёстой. Энэ тал дээр малын тэжээлийн ургамлын асуудлууд байгаа. Ингээд нэг дор бүгдийг нь ярьж болохгүй ч гэсэн, тариалангийн асуудлууд бол чухал аа, үнэн. Би санал нэг байна. Тэгэхдээ малын тэжээл, малын эрүүл мэнд, мал, махны экспорт гэдэг бол одоо бид бол үнэхээр хаягдчихаад байгаа. Энэ дээр энэ Түр хорооны гол чиглэл болгож яваасай гэж бодож байна. Энэ тал дээр ч гэсэн олон сайн үр дүнтэй алхмууд хийгдэх байх. Энэ тал дээр ямар байр суурьтай, ямар төлөвлөгөөтэй байгаа вэ?

**Ц.Туваан:** Түр хорооны дарга Ж.Бат-Эрдэнэ хариулна.

**Ж.Бат-Эрдэнэ:** Юун түрүүнд Түр хороо маань байгуулагдаад, тэгээд Түр хороог ахлах энэ боломж бололцоог олгосон та бүхэндээ талархал илэрхийлье. Тэгээд бүгдээрээ хамтарч энэ Түр хороог бол ажиллуулах, ер нь Монгол Улсын Ерөнхийлөгчийн тавьсан гол зорилго бол хүнсний хангамжийг сайжруулах, дээрээс нь хүнсний аюулгүй байдал дээр анхаарах зорилгоор энэ Түр хороо болон энэ Улсын Их Хурлын тогтоол гарсан. Тэр утгаараа бол мэдээж хүнсний хангамж хамгийн нэгдүгээрт тавигдана. Хоёрдугаарт бол, үүнтэй уялдаад аюулгүй байдал бол нэн тэргүүнд тавигдах ёстой.

Ганбаатар гишүүний ярьж байгаа малын эрүүл мэндтэй холбоотой, үүнээс уялдаад мах, махан бүтээгдэхүүний хангамжийг сайжруулах, тэрний аюулгүй байдлыг бий болгохын тулд малынхаа энэ өвчлөлтэй холбоотой асуудлыг бол нэн тэргүүнд бодох ёстой юм. Мэдээж Хүнс, хөдөө аж ахуйн яаман дээр гол асуудлууд зангидагдаад явна. Тэгэхээр Түр хороон дээрээсээ энэ дээр нэлээн давхар хяналтыг тавиад явах нь зүйтэй байх гэж бодож байгаа юм.

Байгаль орчин, хүнс хөдөө аж ахуйн байнгын хороон дээр хэдэн сарын өмнө нэг тогтоолыг миний бие ахалж, Батжаргал гишүүн бид хэд нэг ажлын хэсэг болж ажилласан. Туваан гишүүн бас байж байна. Энэ дээрээс бид нар нэг зүйлийг гаргасан. Энэ бол ерөөсөө малын эрүүл мэнд дээр гоц анхааръя гэж байгаа шүү дээ. Ядаж бид нар шүлхийнээсээ салчихъя гэж байгаа юм. Жилдээ хоёр удаа, энэ бол технологи нь юм байна лээ, жилдээ хоёр удаа мөнгө төгрөгийг нь шийдэж байгаад Засгийн газрын хэмжээнд шүлхийнийхээ вакциныг хийх, энэний цаана бол ерөөсөө шүлхий өвчнөөсөө салах. Ингэж байж Монголын мал нэгдүгээрт эрүүл болно, ингэж байж л хүнсний хангамж сайжирна, ингэж байж цаашаа экспорт нэмэгдэх ёстой.

Тийм болохоор Ганбаатар гишүүний хэлж байсанчлан үнэхээр Монгол Улсын хэмжээнд бол шүлхий гараагүй сум байхгүй болчихсон. Тэгээд маш том арга хэмжээ авч байж бид нар энэ шүлхийнээсээ салж авахгүй бол, одоо мэргэжилтнүүдийн хэлж байгаагаар 10 жил, 20 жилийн хугацаанд бид нар хойшоогоо ухарчихлаа гэж байгаа шүү дээ. Олон улсын хэмжээнд энэ бол маш өндөр түвшинд яригдаж байдаг асуудал. Тэгэхээр энэ хүнснийхээ хувьсгалтай зэрэгцүүлээд малынхаа эрүүл мэндийн хувьсгалыг бид нар зайлшгүй хийх ёстой. Энэ дээр бол хэдүүлээ хамтдаа анхаарч ажиллана гэдгээ хэлье.

**Ц.Туваан:** Одоо Батжаргал гишүүн.

**Ж.Батжаргал:** Тэгэхээр Улсын Их Хурлаас Хүнсний хангамж, аюулгүй байдал, хөдөө аж ахуйн салбараа дэмжих ийм Түр хороо байгуулагдсан. Өнөөдөр дарга маань сонгогдож байна. Даргын манлайлал маш чухал. Энийг нэлээн онцгой анхаармаар байгаа юм. Ер нь хөдөө аж ахуйн салбарыг эхлээд өөрийн хөгжлийн асуудал эхэлж яригдах ёстой юм байна лээ, би бол тэгж ойлгоод байдаг юм. Тэгэхээр мал аж ахуйн салбар дээр гол нэрийн бүтээгдэхүүнүүдийнх нь экспортын асуудал, үнийн асуудал, газар тариалангийн салбар дээр бас энэ үнийн асуудал байгаад байгаа юм. Энэ ерөөсөө Монголын хөдөө аж ахуйн салбарын өрсөлдөх чадварыг хангаж өгөхгүй байгаад байгаа юм бол гол, гол нэр төрлийн бүтээгдэхүүн дээр нь үнэ хатуу барьчхаад, энэнээс болоод жинхэнэ жамаараа хөгжих техникээрээ хөгжих ёстой юмнууд бүрэн хийгдэж чадахгүй байгаатай холбогдоод баахан давжаа компаниуд зорилт хангахад үүрэг гүйцэтгэж чадахгүй байгаад байгаа. Энийг бол бид бодох ёстой.

Дээр нь энэ нийлүүлэлт, өртгийн сүлжээний асуудлыг бид зөв бодохгүй бол явахгүй юм байна лээ. Тариаланчид гурав, дөрвөн жил энэ байгаль цаг уурт ч хавчигдаад л, энэ үнэ инфляцад хавчигдаад л, нийлүүлэлт хавчигдаад жоохон юм тарьсан. Будаагаа гурилын үйлдвэрт өмнөх жилүүдийн түвшний үнээр тушааж байгаа. Гэтэл гурилын үйлдвэр үнээ нэмчихдэг, тэрийг бид хязгаарлахгүй гээд ингээд салбар нь яриад суугаад байдаг, ийм байж болохгүй байгаа байхгүй юу. Тэр битгий хэл цахилгаан дулааныг нь тэглэчхээд байхад гурил үйлдвэрлэлээс гарч ирж байгаа зөвхөн хальсаар тэжээл хийж байгаа үйлдвэр тэжээлийнхээ үнийг өсгөчихөөд байгаа байхгүй юу. Тэгэхээр энд чинь бол яах аргагүй бодлогын их том зохицуулалт, яаж өртгийн сүлжээг нь зөв болгох юм гэдэг асуудал энэ дээр гарч ирээд байгаа зүйл ээ. Энийг бид зөв зохистой талаас нь авч үзэж хийх ёстой гэж би бол ойлгоод байгаа юм.

Дараагийн нэг зүйл бол яах аргагүй энэ хүнсний хангамж, энэ үйлдвэрлэлийн бүтээмж, энэ салбарын өрсөлдөх чадварыг нэмэгдүүлье гэвэл механикжуулалтын нь асуудлыг бид шийдэхгүйгээр явахгүй юм байна лээ. Гараараа саримс, сонгиноо тариад, тэгээд гараараа хурааж аваад бид хаа явах юм? Ядаж нэг дөрвөн мөрөөр тарьдаг, хурааж авдаг техниктэй болж байж бид нарын одоо явж байгаа үйл явц ядаж хоёр дахин хангалттай өсөх бололцоо байгаад байгаа байхгүй юу. Энийгээ зөв хийх ёстой хэрэгтэй байна.

Дараагийн зүйл, агуулахын аж ахуйнуудыг нь яаж хэдүүлээ энэ үйлдвэрлэгч нартай нь зөв уях юм гэдэг асуудал байгаа юм. Хоёр, гурав тусдаа, тэгээд одоо энэ чинь бараг агуулахад бүтээгдэхүүнээ хадгалаад, зах зээлд технологийнх нь дагуу нийлүүлье гэвэл анхны хурааж авсан үнээсээ давсан шахуу агуулахын төлбөр төлөх гээд байгаа байхгүй юу, энэ чинь. Сард килограмм тутамд 30 төгрөг ч гэдэг юм уу, ийм юм яригдаад, 50 төгрөг гээд яригдчихаад чинь болж өгөхгүй байгаад байгаа юм. Тэгэхээр энийг зөв шийдэх тухай асуудал байгаа юм.

Дараагийн нэг зүйл, 2023 оны төсөв яригдаж байна. Энэ бид нарын ярьж байгаа зүйл цаад байна том төлөвлөгөөний маань хэрэгжилтийг хангах суурь он болж гарч ирж байгаа. Тэгэхээр тэр нэг 228 тэрбум төгрөгийн задаргааг маш нарийн үзэхгүй бол болохгүй байгаа. Бодлогын хүү 6 байхад зээлдэгч дээр 3 хувиар очоод төр 7.65-ыг нь дааж байсан. Бодлогын хүү нь 8 болоход зээлдэгч дээр 3-аар очоод төр 10.65-ыг нь даасан. Одоо бодлогын хүү 12 болсон. Зээлдэгч дээр 3-аар очоод төр аягүй бол 13.65-ыг даах болно. Ийм болж байгаа байхгүй юу Тэгэхээр наад 228 дотор байж байгаа нөгөө 10 их наядын хөтөлбөрөөс энэ хүнсний үйлдвэрлэлийг нэмэгдүүлэх чиглэлээр эрчимжсэн аж ахуй, тариаланчид руу, малчид руу болгох гэж байгаа зээлийн чинь хэмжээ яаж тогтох юм гэдэг асуудал, дээр нь эргээд л буцаад банкны системийн шинэчлэлийг шуурхайлахгүй бол үнэт цаасныхаа үнийг аятайхан байхгүй бол /микрофонгүй ярив/. Ингээд их олон юм байгаа юм. Ямар ч байсан суурь гэж ойлгож гол асуудлуудаа барьж авч, эрх зүйн зохицуулах талаас нь зөв юмнуудаа хийж авах асуудал байна. Хоёрдугаарт, чиглүүлж өгөх асуудал байна. Гуравдугаарт нь, явцын байдалтай хяналтын асуудал чухал болчхоод байна. Одоо жишээ нь улаан буудай л гэхэд ийм юм яриад байгаа шүү дээ 820-иос 1 сая тонн. Дөрвөн сортын бараа чанарын үзүүлэлтээр. Гэтэл 1 сая-д хүрч байгаа бууаа гэж байхгүй гэдгийг хэлж байгаа юм.

Ноднин жилийн 230 мянган тонн импортын будаа энэнд нөлөө үзүүлээд байна. Гурилын үйлдвэр бол өөрийн гэсэн гаргасан стандарт, өөрийн лаборатори юмаа шалгаад. Иймэрхүү санаануудыг хэлье гэж бодлоо.

**Ц.Туваан:** Санал захиасууд ярилаа. Маш чухал асуудлуудыг хөндөж ярилаа. Тэгээд хэдүүлээ энэний төлөө энэ Түр хороогоороо хамтдаа ажиллана гэдгийг хэлье. Энхтүвшин гишүүн.

**Т.Энхтүвшин:** Баярлалаа. Түр хорооны даргадаа бас хоёр зүйлийг бас хэлье гэж бодсон юм. Нэгдүгээр асуудал махны экспортын асуудал дээр та онцгой анхаараач ээ. Одоо нөгөө махаа экспортлох гээд нэг баахан аж ахуйн нэгж, байгууллагууд байгуулагдчхаад, Замын-Үүд дээр оччихоод байдаг, цаашаа махаа гаргаж чаддаггүй. Баахан хөргүүртэй машинуудыг түрээслээд. Энэ асуудлыг одоо гаргах, экспортыг нэмэгдүүлэх тал дээр бас нэлээн анхаарах хэрэгтэй байна гэдгийг хэлмээр байна.

Хоёр дахь асуудал бол мах бэлтгэлтийн цаг болж байна. Удахгүй мах бэлтгэлийн цаг болно. Махаа экспортолж чадаагүй аж ахуйн нэгж, байгууллагууд чинь эргээд мах, бэлтгэл, махаа бэлддэг, мах бэлтгэлийнхээ нөөцийг бүрдүүлдэг. Тийм учраас энэ мах бэлтгэл дээр нэлээн сайн анхаараач ээ. Яаж махаа бэлдэх юм гэдэг дээр бас нэг анхаарч ажиллаач.

Гурав дахь асуудал дээр, хүлэмжийн аж ахуй. Говийн гишүүн Наранбаатар гишүүн бид хоёр сууж байна. Та бас энэ хүлэмжийн аж ахуйг бас энэ говь руу чиглүүлэх, ялангуяа говьд бол хүлэмжийн аж ахуй эрхлэхэд 1 сарын өмнө тариалалтаа хийгээд 2 сарын дараа хурааж авдаг, илүү их тохиромжтой бүс нутаг байдаг. Тийм учраас энэ хүлэмжийн аж ахуйг говь руу чиглүүлэх, говийн ард иргэд бол хүнсний ногоогоо бас говьдоо тариалаад хэрэглэдэг болох энэ чиглэлд нь тодорхой хэмжээний бодлого барьж ажиллаач ээ гэдэг дээр хэлмээр байна.

Дөрөв дэх асуудал дээр бол, энэ төсөв дээр яриад байгаа. Хүнс, хөдөө аж ахуйн яаман дээр хөдөө аж ахуйн хангамжийг нэмэгдүүлэх, чанар аюулгүй байдлыг хангах, хөдөө аж ахуйн үйлдвэрлэлийг дэмжих гээд 228 тэрбум төгрөг Хөдөө аж ахуйн сайдын багцад байж байгаа юм. Энийг задаргааг нь бас нэлээн сайн судалж үзээч, эргэж бид нарт бас мэдээлээч. Энэ мөнгийг аймаг орон нутаг руу бас тэгш хуваарилах, хүнсний ногооныхоо хэрэгцээ, махны хэрэгцээгээ хөдөө аж ахуйн хэрэцээгээ хангах ийм бололцоо боломжийг бас нэмэгдүүлэх тал дээр нэг анхаарч ажиллаач ээ гэж хүсэж байна. Танд ажлын амжилт хүсье.

**Ц.Туваан:** Бас захиас үгнүүд байна гэж ингэж ойлголоо. Ингээд гишүүд асуулт асууж, үг хэлж дууслаа.

Түр хорооны даргад нэр дэвшүүлэх асуудлыг хэлэлцэж дууслаа. Түр хорооны санал, дүгнэлтийг чуулганы нэгдсэн хуралдаан дээр Улсын Их Хурлын гишүүн Наранбаатар танилцуулна. Түр хорооны хуралдаанаар хэлэлцэх асуудал дууссан тул өнөөдрийн хуралдааныг хаасныг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                                   Б.БАТГЭРЭЛ